Skupština staleža (1789)
<s>Skupština staleža (1789) prvo je zasedanje Skupštine staleža još od 1614. godine.</s><s>Predstavlja početak Francuske revolucije.</s>

<s>Uvod</s>

<s>Krajem 1787. godine vlada je potrošila sredstva namenjena bolnicama i dobrotvornim ustanovama.</s><s>Kasa je bila prazna.</s><s>Tada je Brien bio prinuđen da objavi potpuni finansijski slom.</s><s>Državni poverioci, bogati zakupci, postali su veoma uzrujani.</s><s>U pojedinim mestima počeli su seljački nemiri.</s><s>Zahtev da se sazovu Državni staleži bio je opšti.</s><s>Početkom 1788. godine Žak Neker je u kraljevo ime objavio da se Državni staleži sazivaju za 4. maj 1789. godine.</s>

<s>Izvori za Državne staleže</s>

<s>Početkom 1789. godine počeli su u Francuskoj izbori za Državne staleže.</s><s>Kraljevim ukazom dato je pravo trećem staležu – od ukupno 25 miliona – da pošalje u skupštinu Državnih staleža 600 poslanika – onoliko koliko su imala oba povlašćena staleža, ali je ukaz prećutao način glasanja u budućoj skupštini.</s><s>Da se u njoj zadržalo glasanje po staležima, kao 1614. godine, kada su se Državni staleži sastali poslednji put, taj dvostruki broj poslanika trećeg staleža izgubio bi svaki smisao.</s>

<s>Za treći stalež propisani su dvostepeni izbori.</s><s>Izborno pravo dobili su svi Francuzi koji su imali 25 godina i nisu plaćali manje od 5 livara godišnjeg poreza.</s><s>U svim uputstvima trećeg staleža traženi su ustav, ukidanje povlastica datih plemstvu i sveštenstvu, zaštita svojine i izjednačenje staleža u pravima.</s><s>U mnogim uputstvima traženo je ublažavanje tamničkog režima, obustava mučenja i oslobođenje iz Bastilje.</s><s>Zahtevano je i da svojina bude neprikosnovena.</s>

<s>Otvaranje skupštine Državnih staleža</s>

<s>Skupština Državnih staleža otvorena je 5. maja 1789. godine.</s><s>Vlada je svesno učinila sve da bi istakla svoje potcenjivanje trećeg staleža.</s><s>Za poslanike prvog i drugog staleža bila je u dvoru priređena zabava i oni su se predstavljali kralju u odelu izvezenom zlatom i srebrom.</s><s>Poslanici trećeg staleža pojavili su se u skromnim crnim odelima i pušteni su kroz sporedan ulaz.</s><s>Prijem se sastojao u tome da su brzo prolazili kroz kraljevu spavaću sobu.</s><s>Na dan otvaranja skupštine nisu ih pustili da uđu kroz glavna vrata, već su u dvoranu ušli kroz uska, pobočna.</s>

<s>Zasedanja</s>

<s>Zasedanja skupštine Državnih staleža otvorena su kraljevom besedom.</s><s>Iako je, uopšte uzev, bila besadržajna, ona je opominjala na „opasnu uznemirenost duhova i težnju ka novom“.</s><s>Kralj je objasnio da su Državni staleži sazvani radi toga da pomognu vladi da nađe nove poreske izvore.</s><s>Posle Luja XVI uzeo je reč Neker koji je istakao da je finansijsko stanje monarhije zadovoljavajuće i da će vlada ispraviti samo neke nedostatke u upravljanju finansijama.</s>

<s>Poslanici trećeg staleža pitali su se zašto su uopšte pozvani.</s><s>O onome što je bilo najvažnije i što je uzrujavalo celu zemlju – o načinu glasanja – ni kralj ni Neker nisu rekli ništa.</s><s>Samo je čuvar pečata saopštio da kralj želi da se glasa po staležima.</s><s>Tako se završila prva sednica skupštine staleža.</s><s>Poslanici trećega staleža obratili su se povlašćenima sa predlogom da obrazuju zajedničku komisiju za overavanje punomoćja svih poslanika.</s><s>Njihov predlog je odbijen i povlašćeni su sami obrazovali komisiju.</s><s>Tada su poslanici trećeg staleža izjavili da oni neće pristupiti radu sve dok se to pitanje ne reši onako kako narod želi da ono bude rešeno.</s><s>Otpočeli su pregovori koji su se odugovlačili mesec i po dana.</s><s>12. juna poslanici trećega staleža sami su pristupili proveravanju punomoćja poslanika, narednih dana njima su prišla tri sveštenika, a 17. juna poslanici trećega staleža proglasili su sebe za Narodnu skupštinu.</s>

<s>Vidi još 
 Nacionalna skupština</s>

<s>Izvori 
 Istorija Novog veka - J. V. Tarle (50-53. strana)</s>

<s>Spoljašnje veze</s>

<s>Francuska revolucija
1789</s>

